চলতি সেপ্টেম্বরকে ট্রাফিক মাস ঘোষণা করেছে ঢাকা মেট্রোপলিটন পুলিশ (ডিএমপি)। ডিএমপির কমিশনার আসাদুজ্জামান মিয়ার এ ঘোষণার পরপরই রাজধানীতে কঠোর অবস্থান নিয়েছে ট্রাফিক পুলিশ। গুরুত্বপূর্ণ সিগন্যাল পয়েন্টগুলোতে যানবাহন আটকে চলছে ড্রাইভিং লাইসেন্সসহ প্রয়োজনীয় কাগজপত্র যাচাই অভিযান। ট্রাফিক আইন অমান্যের দায়ে হচ্ছে মামলা। ডিএমপি কমিশনারের ঘোষণার পরপরই রাজধানীর বেশিরভাগ রুটে হিউম্যান হলার (লেগুনা) চলাচলও বন্ধ হয়ে যায়। ট্রাফিক পুলিশের এমন অবস্থানে রাজধানীতে দেখা যাচ্ছে অপ্রত্যাশিত যানজট। দেখা দিয়েছে পরিবহন সঙ্কটও। বিকল্প পরিবহন ব্যবস্থা না থাকায় যাত্রীদের পড়তে হয়েছে চরম ভোগান্তিতে। গতকাল মঙ্গলবার বেশ কিছু পরিকল্পনাসহ মাসব্যাপী ট্রাফিক সচেতনতা কর্মসূচি ঘোষণা করেন ডিএমপি কমিশনার আসাদুজ্জামান মিয়া। কর্মসূচির আওতায় রাজধানীতে ১২১টি বাস স্টপেজ নির্ধারণ, গুলিস্তান জিরো পয়েন্ট থেকে জাহাঙ্গীর গেট পর্যন্ত পরীক্ষামূলক স্বয়ংক্রিয় ট্রাফিক ব্যবস্থা চালু, নো হেলমেট নো পেট্রোল, রাজধানীতে লেগুনা ও অনিবন্ধিত রিকশা নিষিদ্ধের ঘোষণা দেওয়া হয়। ডিএমপি কমিশনারের এ ঘোষণার পরপরই রাজধানীজুড়ে কঠোর অবস্থান নিয়েছে পুলিশ।